Eesti esireket Anett Kontaveit alistas Austraalia lahtiste tennisemeistrivõistluste avaringis kodupubliku ees mänginud Astra Sharma 6:0, 6:2 ja pääses teise ringi.
Anett Kontaveit tegi kiire ja korraliku töö
Esimene sett jõudis kesta vaid 19 minutit, kui läbi see oligi. Kontaveit haaras initsiatiivi kohe mängu alguses enda kätesse ega andnud maailma edetabelis endast 80 kohta tagapool asuvale vastasele (kohad vastavalt 31. ja 111.) mingitki sõnaõigust. Eestlanna võitis kõik kuus geimi, Sharma ei jõudnud kordagi isegi 40 punktini. Kontaveidi avaseti ülekaalu näitab hästi võidetud punktide arv: 24 vastase seitsme vastu.